“Umra plyus” ziyorat turizmi dasturini amalga oshirishga qaratilgan qoʻshimcha chora-tadbirlar toʻgʻrisida
(resolution, 2026-01-09)

Mamlakatimizda turizmni strategik tarmoq sifatida yanada rivojlantirish, “Umra plyus” ziyorat turizmi dasturi orqali sayyohlar oqimini oshirish, ziyorat turizmi infratuzilmasi va xizmatlarini takomillashtirish, shuningdek, Oʻzbekiston Respublikasi Prezidentining “Oʻzbekiston Respublikasida ichki va ziyorat turizmini yanada rivojlantirish chora-tadbirlari toʻgʻrisida” 2021-yil 9-fevraldagi PF-6165-son Farmoni ijrosini taʼminlash maqsadida Vazirlar Mahkamasi qaror qiladi: 1. Quyidagilar: “Umra plyus” ziyorat turizmi dasturini amalga oshirish boʻyicha ishchi guruh (keyingi oʻrinlarda — ishchi guruh) tarkibi 1-ilovaga muvofiq; 2026-2027-yillarda Malayziya va Indoneziyadan “ziyorat turizmi” yoʻnalishida sayyohlar oqimini 100 ming nafarga yetkazish boʻyicha “yoʻl xaritasi” 2-ilovaga muvofiq tasdiqlansin. 2. Shunday tartib oʻrnatilsinki, unga muvofiq: 2026-yil yakuniga qadar Oʻzbekiston Respublikasi Turizm qoʻmitasi (keyingi oʻrinlarda — Turizm qoʻmitasi) tomonidan Malayziya va Indoneziyadan “Umra plyus” ziyorat turizmi dasturi asosida sayyohlarni jalb qilayotgan turoperatorlarga har bir sayyoh uchun 100 AQSH dollari miqdorida subsidiya ajratiladi; ushbu subsidiya boʻyicha xarajatlar Turizmni qoʻllab-quvvatlash jamgʻarmasi mablagʻlari hisobidan amalga oshiriladi. Turizm qoʻmitasi manfaatdor vazirlik va idoralar bilan birgalikda bir oy muddatda Malayziya va Indoneziyadan jalb qilinadigan turistlar soni va ragʻbatlantiruvchi subsidiyalarni toʻlab berish tartibini tasdiqlasin. 3. Turizm qoʻmitasi: a) ikki hafta muddatda ishchi guruh aʼzolari bilan birgalikda mahalliy turoperatorlarni jalb qilgan holda “Umra plyus” ziyorat turizmi dasturini (keyingi oʻrinlarda — Dastur) ishlab chiqsin. Bunda Madaniy meros agentligi, Toshkent shahri, Samarqand va Buxoro viloyatlari hokimliklari bilan birgalikda Dastur ishtirokchilari uchun qish (20-noyabrdan 20-fevralgacha) va yoz fasllarining (iyul oyi) nomavsumiy oylarida madaniy meros obyektlari, mehmonxona, ovqatlanish va boshqa xizmatlar uchun ixtiyoriy chegirmalar joriy etiladi; b) bir oy muddatda Din ishlari boʻyicha qoʻmita bilan birgalikda Dasturga kiritilgan marshrut boʻylab sayohatni yuqori saviyada tashkil etish maqsadida ziyorat turizmiga ixtisoslashgan (ingliz, malay va indonez tillarini biladigan) gid-tarjimonlar va guruhboshilar roʻyxatini shakllantirsin; v) 2026-yil 15-yanvardan: Malayziya va Indoneziyada Dastur boʻyicha kuchaytirilgan targʻibot kampaniyasini amalga oshirsin; turoperator (turagent)lar tomonidan Milliy turizm yagona platformasi orqali Dastur boʻyicha shakllantirilgan turistik dasturining onlayn sotuvini yoʻlga qoʻysin; g) Dasturning ilmiy asoslangan rivojlantirish konsepsiyasi ishlab chiqilishini taʼminlasin. 4. Transport vazirligi Tashqi ishlar vazirligi va Turizm qoʻmitasi bilan birgalikda ikki hafta muddatda Dastur uchun: mahalliy yoki xorijiy aviakompaniyaning 10 ta aviabortini, shu jumladan, ijaraga olish orqali jalb qilish; “Kuala Lumpur-Samarqand-Jidda-Kuala Lumpur” va “Kuala Lumpur-Buxoro-Jidda-Kuala Lumpur” hamda “Jakarta-Samarqand-Jidda-Jakarta” va “Jakarta-Buxoro-Jidda-Jakarta” turistik marshrutlari boʻylab aviaqatnovlarni raqobatbardosh narxlarda ishlab chiqilishini hamda Dasturda ishtirok etuvchi turkompaniyalarga taqdim etilishini taʼminlasin. 5. Turizm qoʻmitasi tomonidan Malayziya va Indoneziyadagi Oʻzbekiston elchixonalariga bir milliard soʻmdan mablagʻ ajratilgani maʼlumot uchun qabul qilinsin. Oʻzbekistonning Malayziya va Indoneziyadagi elchixonalari bir oy muddatda ajratilgan mablagʻlardan 2026-2027-yillarda foydalanish boʻyicha targʻibot loyihalarini oʻz ichiga olgan “Yoʻl xaritasi”ni ishlab chiqib, Turizm qoʻmitasi bilan kelishilgan holda tasdiqlasin. Yil yakuniga koʻra, mablagʻlar sarflanishi boʻyicha hisobotlarni Turizm qoʻmitasiga taqdim qilsin. 6. Din ishlari boʻyicha qoʻmita Dasturni amalga oshirish uchun malakali kadrlar tayyorlash maqsadida Oʻzbekiston xalqaro islomshunoslik akademiyasida oʻquv-amaliyot laboratoriyasini tashkil etsin. Oʻzbekiston xalqaro islomshunoslik akademiyasi va Malayziya oliy taʼlim muassasalari oʻrtasida “Turizm va mehmondoʻstlik” taʼlim yoʻnalishi va mutaxassisliklari boʻyicha qoʻshma taʼlim dasturlarini yoʻlga qoʻysin. 7. Toshkent shahri, Samarqand va Buxoro viloyatlari hokimliklari: Madaniy meros agentligi, Din ishlari boʻyicha qoʻmita, “Uzbekistan Airports” AJ va “Oʻzbekiston temir yoʻllari” AJ bilan birgalikda bir oy muddatda Dasturga kiritilgan marshrut boʻylab madaniy meros obyektlari hamda ziyorat joylari, aeroportlar, vokzallar, mehmonxona va umumiy ovqatlanish obyektlarida ziyoratchilar uchun barcha zarur sharoitlar (sanitariya-gigiyena xonalari, tahoratxona va boshqalar)ni yaratish; Din ishlari boʻyicha qoʻmita, Oʻzbekiston musulmonlari idorasi va Madaniy meros agentligi bilan birgalikda Dastur marshrutida joylashgan obyektlar, masjid va madrasalarda jamoat xavfsizligi qoidalariga qatʼiy rioya qilgan holda, “24/7” rejimda ziyoratchilar tashrif buyurishi uchun shart-sharoitlar yaratish choralarini koʻrsin. Bunda madaniy meros obyektlari hududida bajarilishi rejalashtirilgan ishlar Madaniy meros agentligi bilan belgilangan tartibda kelishilgandan soʻng amalga oshirilsin. 8. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin.